Title: ประกาศกระทรวงการคลัง เรื่อง การกู้เงินเพื่อให้กู้ต่อ ประจำปีงบประมาณ พ.ศ. 2562 ครั้งที่ 1 วงเงินที่ 1 และ 2

ประกาศกระทรวงการคลัง
เรื่อง การกู้เงินเพื่อให้กู้ต่อ ประจำปีงบประมาณ
พ.ศ. ๒๕๖๒ ครั้งที่ ๑ วงเงินที่ ๑ และ ๒[๑]

เพื่อให้เป็นไปตามความในมาตรา
๑๖ แห่งพระราชบัญญัติการบริหารหนี้สาธารณะ พ.ศ. ๒๕๔๘ กระทรวงการคลังขอประกาศให้ทราบทั่วกันว่า

กระทรวงการคลังโดยความเห็นชอบของคณะรัฐมนตรี
ตามมติเมื่อวันที่ ๒๕ กันยายน ๒๕๖๑ และอาศัยอำนาจตามความในมาตรา ๗ ประกอบมาตรา ๒๐
(๔) และมาตรา ๒๕ แห่งพระราชบัญญัติการบริหารหนี้สาธารณะ พ.ศ. ๒๕๔๘ ซึ่งแก้ไขเพิ่มเติมโดยพระราชบัญญัติการบริหารหนี้สาธารณะ
(ฉบับที่ ๒) พ.ศ. ๒๕๕๑ ได้ดำเนินการกู้เงินเพื่อให้กู้ต่อ โดยมีรายละเอียดและเงื่อนไข
ดังต่อไปนี้

๑.
 กระทรวงการคลังได้ดำเนินการกู้เงินเพื่อให้กู้ต่อแก่การรถไฟฟ้าขนส่งมวลชนแห่งประเทศไทย
วงเงินกู้รวม ๖,๙๔๐,๐๐๐,๐๐๐ บาท (หกพันเก้าร้อยสี่สิบล้านบาทถ้วน) โดยวิธีการทำสัญญากู้ยืมเงิน
(Term
Loan)
กับธนาคารกรุงไทย จำกัด (มหาชน) ดังนี้
๑.๑
วงเงินที่ ๑ สำหรับโครงการรถไฟฟ้าสายสีเขียว ช่วงแบริ่ง - สมุทรปราการ วงเงิน ๔๗๐,๐๐๐,๐๐๐
บาท (สี่ร้อยเจ็ดสิบล้านบาทถ้วน)
๑.๒
วงเงินที่ ๒ โครงการรถไฟฟ้าสายสีเขียว ช่วงหมอชิต - สะพานใหม่ - คูคต วงเงิน ๖,๔๗๐,๐๐๐,๐๐๐
บาท (หกพันสี่ร้อยเจ็ดสิบล้านบาทถ้วน)

๒.
 อายุเงินกู้ ๒ ปี ๔ เดือน นับตั้งแต่วันที่
๒๐ พฤศจิกายน ๒๕๖๑ ครบกำหนดชำระคืนต้นเงินกู้ทั้งจำนวน ในวันที่ ๒๐ มีนาคม ๒๕๖๔

๓.
 อัตราดอกเบี้ย เท่ากับ อัตราดอกเบี้ยอ้างอิง
ลบส่วนต่างเฉลี่ยร้อยละ ๐.๑๐๒๑ (ศูนย์จุดหนึ่งศูนย์สองหนึ่ง) ต่อปี
อัตราดอกเบี้ยอ้างอิง
หมายความว่า อัตราดอกเบี้ยอ้างอิงระยะสั้นตลาดกรุงเทพ (BIBOR)
ระยะ ๖ (หก) เดือน ตามประกาศธนาคารแห่งประเทศไทย

๔.
 การเบิกเงินกู้ กระทรวงการคลังจะทยอยเบิกเงินกู้ดังนี้
๔.๑
วงเงินที่ ๑ นับตั้งแต่วันที่ ๒๐ พฤศจิกายน ๒๕๖๑ จนถึงวันที่ ๒๐ กรกฎาคม ๒๕๖๒
๔.๒
วงเงินที่ ๒ นับตั้งแต่วันที่ ๒๐ พฤศจิกายน ๒๕๖๑ จนถึงวันที่ ๒๐ ธันวาคม ๒๕๖๒ โดยจะแจ้งผู้ให้กู้ทราบล่วงหน้าไม่น้อยกว่า
๒ วันทำการ

๕.
 การชำระดอกเบี้ย กำหนดชำระดอกเบี้ยแบ่งเป็นปีละสองงวด
คือวันที่ ๒๐ มีนาคม และ ๒๐ กันยายน ของทุกปี โดยจะชำระดอกเบี้ยงวดแรก
ในวันที่ ๒๐ มีนาคม ๒๕๖๒ และชำระดอกเบี้ยงวดสุดท้าย ในวันที่ ๒๐ มีนาคม ๒๕๖๔
พร้อมต้นเงินกู้ ณ วันสิ้นสุดตามสัญญากู้ยืมเงิน
หากวันครบกำหนดชำระดอกเบี้ยตรงกับวันหยุดตามประกาศธนาคารแห่งประเทศไทยให้เลื่อนไปชำระในวันทำการถัดไป
โดยไม่นับวันหยุดตามประกาศธนาคารแห่งประเทศไทยดังกล่าว เข้ารวมเพื่อคำนวณดอกเบี้ยที่ถึงกำหนดชำระ
ยกเว้นการชำระหนี้งวดสุดท้ายให้คำนวณดอกเบี้ยจนถึงวันก่อนวันชำระหนี้  ทั้งนี้ ในการคำนวณดอกเบี้ย ให้ถือว่าหนึ่งปีมี
๓๖๕ (สามร้อยหกสิบห้า) วัน นับตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง

๖.
 การชำระต้นเงินกู้ กระทรวงการคลังสามารถชำระหนี้คืนไม่ว่าทั้งหมดหรือบางส่วนก่อนครบกำหนดระยะเวลาชำระหนี้ได้
 ทั้งนี้ กระทรวงการคลังจะแจ้งให้สถาบันการเงิน
(ผู้ให้กู้) ทราบล่วงหน้าไม่น้อยกว่า ๒ วันทำการ โดยกระทรวงการคลังจะชำระดอกเบี้ยคงค้างของต้นเงินกู้ที่ค้างชำระ
พร้อมกับการชำระต้นเงินกู้ก่อนกำหนดนั้น  ทั้งนี้ ดอกเบี้ยคงค้างให้คำนวณนับตั้งแต่วันที่กระทรวงการคลังชำระคืนดอกเบี้ยครั้งล่าสุดจนถึงวันก่อนวันที่กระทรวงการคลังชำระคืนต้นเงินก่อนกำหนดโดยหากวันครบกำหนดชำระคืนต้นเงินกู้ตรงกับวันหยุดตามประกาศธนาคารแห่งประเทศไทย
ให้เลื่อนชำระคืนในวันทำการถัดไป

๗.
 ไม่มีค่าธรรมเนียมและค่าใช้จ่ายใด ๆ

ประกาศ
ณ วันที่ ๒๐ พฤศจิกายน พ.ศ. ๒๕๖๑
นรินทร์
 กัลยาณมิตร
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง

พิมพ์มาดา/ธนบดี/จัดทำ
๑๑ เมษายน ๒๕๖๒

[๑]
ราชกิจจานุเบกษา เล่ม ๑๓๖/ตอนพิเศษ ๑๕ ง/หน้า ๓/๑๖ มกราคม ๒๕๖๒